
Inhoudsopsomming

Verskaffers van studie- en loopbaanbefondsing
Die vakkeuses wat jy in graad 9 maak, beïnvloed jou toekomstige loopbaan. Dit is ook belangrik om te verstaan hoe jy jou studies of opleiding kan finansier. Baie loopbane vereis verdere opleiding ná skool. Tersiêre onderwys, soos universiteitsopleiding, kollege-opleiding of handelskool-opleiding kan duur wees. Dit is 'n goeie idee om vroegtydig te begin leer oor studiebefondsingsopsies sodat jy vir jou toekoms kan beplan. In die onderstaande tabel is 'n paar van die mees algemene maniere om jou studies te finansier:
Definisies
Deeltydse werk: Om  slegs vir 'n deel van die dag of week te werk.
Klasgelde: Die geld wat betaal word vir onderrig aan 'n kollege of universiteit.
Paaiemente: Kleiner bedrae geld wat oor ‘n tydperk (byvoorbeeld maandeliks) betaal word.
Rente: ‘n Ekstra bedrag geld wat jy moet betaal wanneer jy geld leen.
Gradueer: Om 'n studiekursus suksesvol te voltooi.

	Werk terwyl jy studeer
	Baie studente werk deeltyds terwyl hulle studeer. Dit help hulle om vir klasgelde, handboeke of daaglikse lewenskoste te betaal.

	Beurse

	Dit is ‘n vorm van finansiële ondersteuning vir studente. Beurse word toegeken op grond van spesifieke prestasies soos akademiese uitnemendheid, sport- of kulturele talent. Sommige beurse oorweeg ook finansiële behoefte. Anders as studiebeurse, vereis beurse gewoonlik nie dat jy vir 'n spesifieke maatskappy moet werk nadat jy jou studies voltooi het nie.

	Studielenings

	'n Studielening is geld wat jy by 'n bank of finansiële instelling leen om vir jou studies betaal. 
· Jy moet die lening terugbetaal, gewoonlik in maandelikse paaiemente, sodra jy klaar studeer het.
· Die meeste studielenings sluit rente in, wat beteken dat jy meer sal terugbetaal as wat jy geleen het.

	Studiebeurse

	'n Beurs is finansiële ondersteuning wat aan 'n student gegee word. Dit word gewoonlik toegeken op grond van akademiese prestasie of finansiële behoefte. Baie beurse word deur maatskappye of organisasies aangebied. Hulle vereis dikwels dat jy vir die borg werk nadat jy gegradueer het.



Wie is die befondsingsverskaffers?
Befondsing vir verdere studies kan uit baie verskillende bronne kom. Dit word befondsingsverskaffers genoem. Hulle sluit in:
· Regeringsorganisasies soos NSFAS (National Student Financial Aid Scheme), wat studente uit lae-inkomste huishoudings help.
· Private maatskappye bied beurse aan studente wat in velde soos ingenieurswese, rekeningkunde of IT wil studeer. Dit kom dikwels met 'n werkooreenkoms ná die gradeplegtigheid.
· Nie-winsgewende organisasies en stigtings wat onderwys en jeugontwikkeling ondersteun.
· Universiteite en kolleges wat beurse of studiebeurse aan toppresterende leerders aanbied.
· Banke en finansiële instellings wat studielenings verskaf, wat ná voltooiing van studies terugbetaal moet word.

Belangrikheid van navorsing en voldoening aan befondsingskriteriaDefinisies
Kriteria: Die voorwaardes of vereistes waaraan begunstigdes van befondsing moet voldoen. 
Groei-ingesteldheid: Die oortuiging dat jou vermoëns, intelligensie en talente kan verbeter deur moeite te doen, te leer en deur oefening.


Wanneer jy om befondsing aansoek doen, moet jy aan sekere kriteria voldoen. Byvoorbeeld, 'n beurs kan die volgende vereis:
· 'n Minimum gemiddeld van 60% in jou matriekeindeksamen
· Dat jy 'n spesifieke kursus studeer (soos onderwys of wetenskap)
· Dat jou gesin minder as 'n vasgestelde bedrag per jaar verdien

Om die kriteria vroegtydig na te vors, help jou om:
· te weet wat jou doelwit op hoërskool moet wees (bv. akademiese punte, vakkeuses).
· nie sperdatums te mis nie of vereistes te ignoreer nie.
· die regte befondsingsopsie te kies wat by jou behoeftes en doelwitte pas.

Beplan vir jou eie lewenslange leer
Die leerproses hou nie op nie wanneer jy die skool verlaat nie. Wanneer jy ‘n  universiteit bywoon, 'n werk begin of 'n vaardigheid soos kodering of bak aanleer, word die leerproses voortgesit.

Lewenslange leer beteken:
· om deur die loop van jou lewe nuwe kennis en vaardighede aan te leer.
· om kennis of vaardighede formeel (soos by 'n universiteit) of informeel (soos om YouTube-tutoriale te kyk) in te samel.
· om nuuskierig te wees en ontvanklik te wees vir nuwe idees.

	Lewenslange leer is:
· 'n Ingesteldheid : Hoe jy oor leer dink. Mense met 'n groei-ingesteldheid glo hulle kan altyd leer en verbeter.
· 'n Gewoonte : Iets wat jy gereeld doen, soos lees, vaardighede oefen of nuwe onderwerpe verken.



Belangrikheid van lewenslange leer
In vandag se vinnig-veranderende wêreld moet mense voortdurend leer sodat hul mededingend, gesond en suksesvol kan bly. Hier is 'n paar voordele van lewenslange leer:

	Voordeel
	Wat dit vir jou beteken

	Opdatering van jou vaardighede
	Jy bly ingelig oor jou werk en hou tred met nuwe tegnologie.

	Verstandelike gesondheid
	Help om jou brein gesond te hou en kan die risiko van geheueverlies verminder.

	Sosiale vaardighede
	Jy bou makliker verhoudings met ander en kan aan betekenisvolle gesprekke deelneem.

	Bevrediging
	Om iets nuuts te leer, gee jou selfvertroue en jy is trots op jou prestasies.

	Leierskap
	Lewenslange leerders word beter leiers omdat hulle 'n wye reeks onderwerpe verstaan.



Wenke om 'n lewenslange leerder te wees
· Stel leerdoelwitte: Wat wil jy graag weet of in die toekoms doen?
· Ken jou leerstyl: Leer jy beter deur te kyk (visueel), te luister (ouditief), te lees (lees en skryf) of te doen (kinesteties)? Kies wat die beste vir jou werk.
· Kies onderwerpe wat jy geniet: Wanneer jy in iets belangstel, sal jy gemotiveerd bly om meer daarvan te weet.
· Behou 'n positiewe ingesteldheid: Glo dat jy kan groei en verbeter, selfs wanneer iets moeilik is.

Doelwitstelling vir lewenslange leer 
Doelwitstelling is wanneer jy 'n plan maak oor wat jy wil bereik en hoe jy daar sal kom. Daar is 3 tipes doelwitte:
· Korttermyndoelwitte: Mikpunte wat jy binnekort wil bereik (bv. jou volgende toets slaag).
· Mediumtermyndoelwitte: Mikpunte wat ŉ bietjie langer neem om te bereik (bv. graad 9 met goeie punte voltooi).
· Langtermyndoelwitte: Toekomsdrome (bv. word 'n dokter, begin 'n besigheid).

Om leerdoelwitte te stel, vra jouself af:
· Wat weet ek reeds?
· Wat wil ek volgende leer?
· Hoe sal dit my in my lewe of loopbaan help?

Belangrikheid van doelwitstelling vir lewenslange leer
As jy wil aanhou leer, moet jy daarvoor beplan. Om doelwitte te stel, help jou om:
· gefokus te bly,
· beter keuses te maak, en
· trots te voel wanneer jy jou teikens bereik.

Lewenslange leerders stel leerdoelwitte vir skool, stokperdjies en vir toekomstige loopbane. Hierdie doelwitte help jou om op koers te bly en aan te hou groei.

